Istorya 5: Nagtikang an Kakurian
HA GAWAS han hardin han Eden, damu an nagin problema nira Adan ngan Eva. Kinahanglan magtrabaho hira hin maduruto basi makakaon. Imbes nga magrasa nga prutas an ira nakikita, tunukon nga mga tanom an aada ha palibot. Ini an nahitabo kanda Adan ngan Eva han waray hira sumugot ha Dios ngan han diri na hira sangkay Niya.
Kondi an maraot pa gud, hira Adan ngan Eva diri na mabubuhi ha kadayonan. Hinumdumi nga nagpahamangno an Dios nga mamamatay hira kon kumaon hira han bunga han usa nga kahoy. Oo, ha adlaw mismo nga kinaon hira, nagtikalagas hira ngan ha urhi namatay. Daku gud nga sayop nga waray hira mamati ha Dios!
Nagkaada mga anak hira Adan ngan Eva katapos hira pagawson han Dios ha hardin han Eden. Nangangahulogan ini nga an ira mga anak malalagas ngan mamamatay liwat.
Kon ginsunod nira Adan ngan Eva hi Jehova, malipayon unta hira ngan an ira mga anak. Malipayon unta hira nga magkikinabuhi ha kadayonan dinhi ha tuna. Waray unta malalagas, magkakasakit, ngan mamamatay.
Karuyag han Dios nga an mga tawo mabuhi nga malipayon ha kadayonan, ngan nagsaad Hiya nga maabot an panahon nga matutuman ito. Diri la magigin makaruruyag an bug-os nga tuna, kondi magigin mahimsog liwat an ngatanan nga tawo. Ngan magigin duok nga magsarangkay an ngatanan, ngan magigin sangkay hira han Dios.
Kondi hi Eva diri na sangkay han Dios. Salit nakurian hiya ha pagpanganak. Nauyon ka ba nga tungod kay waray hiya sumugot kan Jehova, nag-antos hiya hin damu nga kasakitan?
Damu an anak nga lalaki ngan babaye nira Adan ngan Eva. An ira suhag ginngaranan hin Kain. Ngan gintawag nira nga Abel an ira ikaduha nga anak. Maaram ka ba kon ano an nahitabo kanda Kain ngan Abel?
Genesis 3:16-23; 4:1, 2; Pahayag 21:3, 4.
Mga pakiana
- Ano an kahimtang nira Adan ngan Eva ha gawas han hardin han Eden?
- Ano an nagtikang mahitabo kanda Adan ngan Eva, ngan kay ano?
- Kay ano nga nalalagas ngan namamatay an mga anak nira Adan ngan Eva?
- Kon ginsunod nira Adan ngan Eva hi Jehova, ano unta an kahimtang nira ngan han ira mga anak?
- Ano nga kakurian an naeksperyensyahan ni Eva tungod kay waray hiya sumugot?
- Ano an ngaran han suhag ngan han ikaduha nga anak nira Adan ngan Eva?
- Hin-o an iba pa nga kabataan ha retrato?
Dugang nga mga pakiana
- Basaha an Genesis 3:16-23 ngan 4:1, 2.
Ano an epekto ha kinabuhi ni Adan han panhimaraot ha tuna? (Gen. 3:17-19; Roma 8:20, 22)
Kay ano nga angayan an ngaran nga Eva nga nangangahulogan, “Usa nga Buhi”? (Gen. 3:20)
Ha ano nga paagi iginpakita ni Jehova an konsiderasyon kanda Adan ngan Eva katapos nira makasala? (Gen. 3:7, 21)
- Basaha an Pahayag 21:3, 4.
Ano nga “daan nga mga butang” an karuyag mo nga mawara na?
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn